P r e d k l a d a c i a   s p r á v a

          Materiál sa predkladá  na základe Plánu práce MH SR na r. 2001, ktorý vychádza z programového vyhlásenia vlády SR, aktívne podporovať zahranično-obchodnú spoluprácu s vybranými krajinami Ázie, Afriky a Latinskej Ameriky s prihliadnutím na ekonomické záujmy a kultúrno-historické záväzky Slovenskej republiky. 

Spojené štáty mexické sú jedným z priorít zahranično-obchodných záujmov Slovenskej republiky na západnej pologuli. Súčasná ekonomická príťažlivosť Mexika vyplýva z existencie  Dohody o voľnom obchode ( NAFTA ) a  ďalších bilaterálnych dohôd o voľnom obchode  medzi ktorými dominuje Dohoda o voľnom obchode medzi Mexikom a Európskou úniou, ktorou  sa vytvorila nová kvalita právnych vzťahov a ideálny priestor pre zrýchlenie dynamiky a ekonomickej spolupráce a  mnohých komparatívnych výhod .

          MH SR ako garant všetkých hospodárskych zmlúv má eminentný záujem o skvalitnenie právneho rámca  medzi Slovenskou  republikou a Spojenými štátmi mexickými a o vytvorenie kvalitného prostredia pre rozvoj vzájomných obchodných a hospodárskych vzťahov. 

          Nová Dohoda medzi vládou Slovenskej republiky a vládou Spojených štátov mexických o obchode a ekonomickej spolupráci  legislatívne upravuje podmienky vzájomnej obchodnej a hospodárskej spolupráce podnikateľským subjektom vstupujúcim do ekonomiky oboch štátov.

          Vzájomná obchodná výmena v  r. 2000 dosiahla 33,7 mil. USD, čo predstavovalo 60 % nárast objemu výmeny  oproti r. 1999  , pri  30 % raste  exportu zo Slovenskej republiky  do Spojených štátov mexických. V prvom polroku 2001 sa vyviezli zo Slovenskej republiky do Spojených štátov mexických tovary v hodnote 4, 6 mil. USD a celkový obrat dosiahol 16, 5 mil. USD. Najdôležitejšími položkami vývozu zo Slovenskej republiky  do Spojených štátov mexických sú  oceľové výrobky, obrábacie stroje, ložiská, elektrické  izolátory, pneumatiky, káble,  drôty, magnezit, sklo pre domácnosť atď. Dominantnými položkami dovozu zo Spojených štátov mexických do SR sú súčasti strojov a prístrojov na automatické spracovanie dát, holiace strojčeky, chemikálie, etylalkohol, lekárske prístroje, drôty, platne, káva, korenie ,  textílie a pod. 
          Z uvedeného rozboru vzájomného obchodu je zrejmé,  že súčasný objem a štruktúra hospodárskej spolupráce neodzrkadľuje  celkové možnosti využitia  výrobného a exportného potenciálu oboch krajín.  Rezervy sú v rozšírení a v ďalšej diverzifikácií nášho vývozu, k čomu by mala prispieť aj predkladaná nová  Dohoda.

          Podľa  tejto Dohody strany vytvoria medzivládnu komisiu pre obchodnú a hospodársku spoluprácu , od ktorej sa očakáva  zabezpečenie vyššej kvalitatívnej úrovne vzájomných hospodárskych vzťahov a  zintenzívnenie  návštev oficiálnych predstaviteľov, expertov  a podnikateľov. 
          Za predpokladu  zavŕšenia  vnútroštátneho legislatívneho procesu  v oboch stranách by sa mohla predkladaná Dohoda podpísať ešte v tomto roku.

          Nová Dohoda medzi vládou Slovenskej republiky a vládou Spojených štátov mexických o obchode a ekonomickej spolupráci  bude  zároveň určitým signálom  k iniciovaniu  mexických investícii do slovenskej ekonomiky.
          
          Na materiál sa vzťahuje obmedzenie prístupu k informáciám podľa § 11 ods. 1 písm. b) zákona  č. 211 / 2000 Z. z. o slobodnom prístupe k informáciám, keďže Dohoda bude po nadobudnutí platnosti uverejnená v Zbierke zákonov Slovenskej republiky  v zmysle zákona č. 1 / 1993 Z. z.  o Zbierke zákonov Slovenskej republiky.

          Predkladaná Dohoda je v súlade s právnym poriadkom Slovenskej republiky, reviduje jej bilaterálnu zmluvnú základňu, nezakladá možný dopad na štátny rozpočet a protokolárne články zastávajú flexibilitu pre prípad potreby výpovede k dátumu vstupu do Európskej únie.

          Vzhľadom na uvedené skutočnosti, MH SR doporučuje , aby vláda schválila návrh Dohody medzi vládou Slovenskej republiky a vládou Spojených štátov mexických  o obchode a ekonomickej spolupráci  a splnomocnila ministra hospodárstva  Slovenskej republiky  k jej podpisu v obojstranne najvýhodnejšom termíne.